***PRIJEDLOG***

Na temelju članka 95. stavka 1. Zakona o komunalnom gospodarstvu („Narodne novine“, broj 68/18) i članka 83. Statuta Općine Luka („Glasnik Zagrebačke županije“, broj 24/18) Općinsko vijeće na ----- sjednici održanoj dana ----- godine donosi

**ODLUKU**

**O KOMUNALNOJ NAKNADI**

1. **Opće odredbe**

**Članak 1.**

Ovom Odlukom se utvrđuju uvjeti i mjerila za plaćanje komunalne naknade na području Općine Luka (u daljnjem tekstu: Odluka) i to:

* područja zona u Općini Luka u kojima se naplaćuje komunalna naknada,
* koeficijent zone (Kz) za pojedine zone na području Općine Luka u kojima se naplaćuje komunalna naknada,
* koeficijent namjene (Kn) za nekretnine za koje se plaća komunalna naknada,
* rok plaćanja komunalne naknade,
* obveznik plaćanja komunalne naknade,
* obračun i utvrđivanje iznosa komunalne naknade,
* nekretnine važne za Općinu Luka koje se u potpunosti oslobađaju od plaćanja komunalne naknade,
* općini uvjeti i razlozi zbog kojih se u pojedinačnim slučajevima odobrava potpuno oslobađanje od plaćanja komunalne naknade.

**Članak 2.**

Komunalna naknada je novčano javno davanje i prihod proračuna Općine Luka, koje se koristi za financiranje građenja i održavanja komunalne infrastrukture.

Na osnovu odluke Općinskog vijeća komunalna naknada može se koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te za poboljšanje energetske učinkovitosti zgrada u vlasništvu Općine Luka, ako se time ne dovodi u pitanje mogućnost održavanja i građenja komunalne infrastrukture.

**II. Područja zona**

**Članak 3.**

Komunalna naknada plaća se na cijelom području Općine Luka.

**Članak 4.**

Područje Općine Luka čini jednu zonu za određivanje visine komunalne naknade.

1. **Koeficijent zone (Kz)**

**Članak 5.**

Koeficijent zone (Kz) iznosi 1,00.

1. **Koeficijent namjene (Kn)**

**Članak 6.**

Koeficijent namjene (Kn) iznosi:

* za stambeni prostor 1,00
* za stambeni i poslovni prostor koji koriste neprofitne udruge građana 1,00
* za garažni prostor 1,00
* za poslovni prostor koji služi za proizvodne djelatnosti 2,00
* za poslovni prostor koji služi za djelatnosti koje nisu proizvodne 4,00
* građevinsko zemljište koje služi za obavljanje poslovne djelatnosti iznosi 10% koeficijenta namjene koji je određen za poslovni prostor iz točke 4. ili 5. ovog stavka,
* za neizgrađeno građevinsko zemljište 0,05.

**V. Rok plaćanja komunalne naknade**

**Članak 7.**

Komunalna naknada plaća se u dvomjesečnim iznosima i to za:

- siječanj i veljaču – do 15. veljače,

- ožujak i travanj – do 15. travnja,

- svibanj i lipanj – do 15. lipnja,

- srpanj i kolovoz – do 15. kolovoza,

- rujan i listopad – do 15. listopada,

- studeni i prosinac – do 15. prosinca.

**VI. Obveznik plaćanja komunalne naknade**

**Članak 8.**

Komunalnu naknadu plaća vlasnik, odnosno korisnik:

- stambenog prostora,

- poslovnog prostora,

- garažnog prostora,

- građevinskog zemljišta koje služi obavljanju poslovne djelatnosti,

- neizgrađenog građevinskog zemljišta.

Korisnik nekretnine iz stavka 1. ovoga članka plaća komunalnu naknadu:  
- ako je na njega obveza plaćanja naknade prenesena pisanim ugovorom,

- ako nekretninu koristi bez pravne osnove ili

- ako se ne može utvrditi vlasnik.

Vlasnik nekretnine solidarno jamči za plaćanje komunalne naknade ako je obveza plaćanja te naknade prenesena na korisnika nekretnine pisanim ugovorom.

**Članak 9.**

Obveza plaćanja komunalne naknade nastaje:

- danom izvršnosti uporabne dozvole odnosno danom početka korištenja nekretnine koja se koristi bez uporabne dozvole,

- danom sklapanja ugovora kojim se stječe vlasništvo ili pravo korištenja nekretnine,

- danom pravomoćnosti odluke tijela javne vlasti kojim se stječe vlasništvo nekretnine,

- danom početka korištenja nekretnine koja se koristi bez pravne osnove.

**Članak 10.**

Obveznik plaćanja komunalne naknade dužan je u roku od petnaest dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade, iste prijaviti Jedinstvenom upravnom odjelu Općine Luka.

Pod drugim podacima bitnim za utvrđivanje obveze plaćanja komunalne naknade iz stavka 1. ovoga članka smatra se promjena obračunske površine nekretnine ili promjena namjene nekretnine.

Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku, dužan je platiti komunalnu naknadu od dana nastanka obveze.

**VII.** **Obračun i utvrđivanje iznosa komunalne naknade**

**Članak 11.**

Komunalna naknada obračunava se po četvornome metru (m2) površine nekretnine za koje se utvrđuje obveza plaćanja komunalne naknade i to za:

- stambeni, poslovni i garažni prostor po jedinici korisne površine koja se utvrđuje na način propisan Uredbom o uvjetima i mjerilima za utvrđivanje zaštićene najamnine („Narodne novine“, broj 40/97)

- građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine.

Iznos komunalne naknade po četvornome metru (m2) površine nekretnine utvrđuje se množenjem koeficijenta zone (Kz), koeficijenta namjene(Kn) i vrijednosti boda komunalne naknade (B).

Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornom metru (m2) površine nekretnine.

Vrijednost boda komunalne naknade (B) iz stavka 2. ovoga članka određuje odlukom Općinsko vijeće do kraja studenog tekuće godine za sljedeću kalendarsku godinu.

Ukoliko Općinsko vijeće ne odredi vrijednost boda komunalne naknade (B) do kraja studenoga tekuće godine, za obračun komunalne naknade u sljedećoj kalendarskoj godini vrijednost boda se ne mijenja.

**Članak 12.**

Rješenje o komunalnoj naknadi donosi Jedinstveni upravni odjel Općine Luka sukladno ovoj Odluci i Odluci o vrijednosti boda komunalne naknade (B) u postupku pokrenutom po službenoj dužnosti.

Rješenje iz stavka 1. ovoga članka donosi se do 31. ožujka tekuće godine ako se odlukom Općinskog vijeća mijenja vrijednost boda komunalne naknade (B) ili drugi podatak bitan za njezin izračun u odnosu na prethodnu godinu te u slučaju promjene drugih podataka bitnih za utvrđivanje obveze plaćanja komunalne naknade.

Rješenjem o komunalnoj naknadi utvrđuje se:

- iznos komunalne naknade po četvornome metru (m2) nekretnine,

- obračunska površina nekretnine,

- godišnji iznos komunalne naknade,

- način i rok plaćanja komunalne naknade.

Rješenje o komunalnoj naknadi donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako zakonom kojim se uređuje komunalno gospodarstvo nije propisano drukčije.

**VIII. Nekretnine važne za Općinu Luka koje se u potpunosti oslobađaju od plaćanja komunalne naknade**

**Članak 13.**

Obveze plaćanja komunalne naknade potpuno će se osloboditi prostori kojih je vlasnik ili korisnik Općina Luka, prostori koji se koriste za obavljanje djelatnosti vatrogasnih službi, sportski dom, lovački dom, nekretnine u vlasništvu vjerskih zajednica u kojima se obavljaju vjerski obredi.

Iznimno od stavka 1. ovoga članka, komunalna naknada se naplaćuje u slučaju da se nabrojene nekretnine daju u zakup, podzakup ili na privremeno korištenje.

**IX. Opći uvjeti i razlozi zbog kojih se u pojedinačnim slučajevima odobrava potpuno oslobođenje od plaćanja komunalne naknade**

**Članak 14.**

Obveze plaćanja komunalne naknade Općinsko vijeće može potpuno ili djelomično osloboditi korisnike prava u sustavu socijalne skrbi i to isključivo zajamčene minimalne naknade.

Obveznici iz stavka 1. ovoga članka, dužni su do 31. ožujka, dostaviti Jedinstvenom upravnom odjelu dokaz o stjecanju statusa – presliku rješenja ili odgovarajuću potvrdu Centra za socijalnu skrb.

Oslobođenje se odnosi na jednu kalendarsku godinu, a može se eventualno produljiti po zahtjevu obveznika.

Oslobađanje od plaćanja iz ovoga članka ne odnosi se na poslovne prostore i na nekretnine koje su dane u zakup, podzakup ili privremeno korištenje.

**X. Prijelazne i završne odredbe**

**Članak 15.**

Stupanjem na snagu ove Odluke prestaje važiti Odluka o komunalnoj naknadi („Glasnik Zagrebačke županije“, broj 6/19 i 50/22).

**Članak 16.**

Ova Odluka objaviti će se u „Glasniku Zagrebačke županije“.

Ova Odluka stupa na snagu osmog dana od dana objave u „Glasniku Zagrebačke županije“.

KLASA:

URBROJ:

Luka,

OPĆINSKO VIJEĆE

Predsjednik

Krešimir Tuđman, struč.spec.ing.aedif.